Obuka u Laboratoriji za eksperimentalnu psihologiju

Program obuke u Laboratoriji za eksperimentalnu psihologiju (LEP) osmišljen je sa idejom da zainteresovanim studentima i studentkinjama psihologije približi naučno-istraživački proces, kao i teme i aktivnosti LEP-a. Obuka će se odvijati od novembra 2026. do maja 2027. godine.
Polaznici i polaznice će se upoznati sa strukturom i dinamikom rada Laboratorije kao naučno-istraživačke jedinice i sa specifičnostima naučnog poziva i naučnog objavljivanja. Praktične radionice će biti usmerene na različite aspekte istraživačkog procesa, od osmišljavanja istraživačkog pitanja, preko različitih eksperimentalnih i upitničkih metoda i tehnika za prikupljanje podataka, načina obrade,  predstavljanja i interpretacije podataka, do procesa naučnog zaključivanja.
Pored radionica, obuka obuhvata i priključivanje jednoj od istraživačkih grupa LEP-a i praćenje aktivnosti grupe tokom godine, sa mogućnošću nastavljanja saradnje kroz lični naučno-istraživački angažman unutar istraživačke grupe, a pod mentorstvom nastavnika i istraživača angažovanih u LEP-u.
Za prvi, informativni sastanak mogu se prijaviti svi zainteresovani koji u školskoj 2026/27. pohađaju drugu ili višu godinu osnovnih studija, a koji su prethodno položili sledeće predmete: Praktikum iz opšte psihologije 1 i 2, Istorijski uvod u psihologiju, Opažanje, Kognitivna psihologija, Metodologija, Statistika 1 i 2, Motivacija i emocije.
Svi zainteresovani mogu popuniti upitnik na linku u nastavku, najkasnije do 15. oktobra 2026, do kraja dana:
 https://docs.google.com/forms/d/e/1FAIpQLSehAIq9mKYRMDHsjsV7EqZqht8_tjqSoNQ7nsQ3FMgM287fEg/viewform?usp=header

